31997R0142
L 025/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 142/97 НА КОМИСИЯТА
от 27 януари 1997 година
за съобщаване на данни за някои съществуващи вещества съгласно Регламент (ЕИО) № 793/93 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 793/93 на Съвета от 23 март 1993 г. за оценката и контрола на рисковете от съществуващи вещества (1), и по-специално член 12, параграф 2 от него,
като има предвид, че Комисията трябва да разполага с полезни данни за някои вещества, за да започне процедурата по преразглеждане, предвидена в членове 69, 84 и 112 от Договора за присъединяване, на разпоредбите, които все още не се прилагат в новите държави-членки; като има предвид, че тези данни трябва да са на разположение преди съобщаването на данните, изисквани по членове 3 и 4 от Регламент (ЕИО) № 793/93,
като има предвид, че член 12 предвижда, че за някои вещества, за които се предполага, че представляват сериозен риск за човека или за околната среда, производителите и вносителите могат да бъдат задължени да предоставят наличните данни;
като има предвид, че Регламент (ЕИО) № 1488/94 на Комисията (2) установява принципите за оценка на рисковете за човека и околната среда от съществуващите вещества в съответствие с Регламент (ЕИО) № 793/93;
като има предвид, че разпоредбите на настоящия регламент са в съответствие със становището на комитета, създаден с член 15 от Регламент (ЕИО) № 793/93,
ПРИЕ НАСТОЯЩИЯ РЕГЛАМЕНТ:
Член 1
Производителят/ите или вносителят/ите на веществата, посочени в приложението към настоящия регламент, предоставят на Комисията в рамките на четири месеца след влизането в сила на настоящия регламент всички налични данни за излагането на човека и околната среда на въздействието на тези вещества.
Данните за излагането на въздействие се отнасят за емисията на химическото вещество или за излагането на въздействието на това вещество на групи от населението или на съставни части на околната среда през различни етапи от жизнения цикъл на веществото в съответствие с член 3, параграф 3 и с приложение 1А към Регламент (ЕО) № 1488/94, като се знае, че:
-
групите от населението са работниците, потребителите и човекът, изложен на въздействието непряко чрез околната среда;
-
съставните части на околната среда са водата, земята и въздухът; вземат се предвид също данните за съдбата на химическото вещество в станциите за пречистване на отпадъчни води и неговото натрупване в хранителната верига;
-
жизненият цикъл на едно вещество обхваща производството, транспорта, съхранението, включването в състава на препарат или използването в друг процес, употреба, депониране или възстановяване.
Член 2
Настоящият регламент влиза в сила от деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 януари 1997 година.